stanford-oval/wikipedia huggingface dataset:
Gilbert- ja Marshallinsaarten valtaus

Gilbert- ja Marshallinsaarten valtaus oli Yhdysvaltain toisessa maailmansodassa tekemä operaatio Gilbert- ja Marshallinsaarille. Japani oli miehittänyt molempien saariryhmien saaret joulukuussa 1941. Operaatio alkoi 20. marraskuuta 1943, kun liittoutuneet tekivät maihinnousun Tarawan, Makinin ja Abemaman saarille. Saaret saatiin vallattua helmikuuhun 1944 mennessä ja niitä käytettiin myöhemmin hyödyksi Mariaanien taistelussa. Marshallinsaarista saatiin kuukauden aikana vallattua Kwajaleinin, Majuron ja Enewetakin saaret. Wotjen, Milin, Maloelapin ja Jaluitin saaret pysyivät japanilaisten hallussa sodan loppuun asti vuoteen 1945.
Käännös suomeksi
Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista. 
Alkuperäinen artikkeli: en:Gilbert and Marshall Islands campaign
Gitanes

Vanha Gitanes-savukerasia.
Gitanes on ranskalainen savukemerkki. Sen omistaa Imperial Tobacco -konserniin kuuluva ranskalais-espanjalainen Altadis. Perinteisesti suodattimettomat (vaikka nykyään suodatinversiokin löytyy) Gitanes-tupakat ovat tunnettuja voimakkuudestaan; niissä käytetään tummaa bruns-tupakkalaatua amerikkalaistyylisen blondesin sijasta.
Gitanesin nimi tarkoittaa mustalaista ja sen pakkauksen kääreessä on tamburiinia soittavan mustalaisnaisen siluetti.
Gitanes on myös merkittävä kulttuuri-ikoni muun muassa ranskalaisessa elokuvassa. Suomalaisissakin elokuvissa sitä on sauhuteltu. Vuoden 2003 Raid-elokuva melkein sai esityskiellon, koska Suomessa tupakan mainostaminen on kiellettyä; Gitanesit ovat kuitenkin elokuvan juonen kannalta olennaisia, koska ne ilmentävät elokuvan hahmojen muukalaislegioonataustaa.
Myös muusikko Serge Gainsbourg tunnetaan Gitanesien ketjupolttelun kellertämistä hampaistaan. Sylvie Simmonsin kirjoittama Gainsbourg-elämäkerta saikin nimen A Fistful of Gitanes.
Korkeat tupakkaverot ovat lopettaneet Gitanesien valmistuksen Ranskassa, ja niiden myynti on lopetettu Yhdysvalloissa. Nykyään Gitanesia valmistaa vain yksi tehdas Hollannissa.
Vuodesta 1976 vuoteen 1995 Gitanes oli Ligierin Formula 1 -tallin suurin sponsori.
Kuuluisia Gitanesin polttajia

Porco Rosso, Hayao Miyazakin sarjakuvan sianhahmoinen lentäjäsankari
Serge Gainsbourg
Carmelo Bene, teatterimies
Arsène Lupin III
David Bowie Thin White Duke -kaudellaan
John Lennon noin 1970–1980
Historiaa

1910: Ensimmäiset Gitanes sans Filtre eli suodattimettomat ilmestyvät neljänä eri vaihtoehtona.
1918: Gitanes Maïs saavuttaa suosiota maaseudulla.
1956: Gitanes filtre -savukkeet, ensimmäiset suodattimella varustetut versiot ilmestyvät.
Huhtikuu 1981: Gitanes-kevytsavukkeet.
Tammikuu 1988: Extrakevyt Gitanes.
1991: Gitanes ultra légère, kaikkein kevyimmät Gitanes-savukkeet.
1986: tuotemerkin aiempi omistaja SEITA lanseeraa ensimmäiset blondes-tupakkalaadusta käärityt Gitane blondes -savukkeet, joiden ei katsottu vastaavan merkin imagoa.
1990/91: Uusi versio blondes-merkistä ultrakevyen version kera.
1999: SEITA ja espanjalainen Tabacalera yhdistyvät uudeksi Altadis-yhtiöksi
2008: Imperial Tobacco ostaa Altadiksen
Gilbert Amy

Gilbert Amy (s. 29. elokuuta 1936 Pariisi) on ranskalainen avant garde -säveltäjä ja kapellimestari. Hän opiskeli Pariisin konservatoriossa, jossa hänen opettajiinsa kuuluivat Olivier Messiaen ja Darius Milhaud. Hän tutustui myös Pierre Boulez'hen ja opiskeli tämän johdolla Baselissa. Hänestä tuli Boulez'n seuraaja Domaine musicalin kapellimestarina.
Vuonna 1976 Amy perusti Nouvel Orchestre Philharmonique de Radio Francen, jonka ensimmäinen kapellimestari ja taiteellinen johtaja hänestä tuli. Hän on opettanut Yalen yliopistossa, ja vuosina 1984–2000 hän toimi Lyon Conservatoire Superieur de Musiquen johdossa.
Amyn sävellyksiin lukeutuvat sinfoninen Orchestrahl (1985–1989) sekä vuonna 1999 kantaesitetty ooppera Le Premier Cercle. Amy on saanut teoksillaan lukuisia palkintoja.
Fjodor Tjutin

| Fjodor Tjutin |
| --- | --- |

Henkilötiedot
Syntynyt: 19. heinäkuuta 1983 (ikä 41) Iževsk, Udmurtian ASNT, Neuvostoliitto
Kansalaisuus:   Venäjä
Jääkiekkoilija
Pelipaikka:  puolustaja
Maila:  vasen
Pituus:  191 cm
Paino:  99 kg
Pelinumero:  51
Pelaajaura
Pääsarjaura:  2000–2017
Seurat:  SKA Pietari Ak Bars Kazan New York Rangers   Columbus Blue Jackets   HK Atlant   Colorado Avalanche
NHL-varaus:  40. varaus, 2001 New York Rangers
Fjodor Anatoljevitš Tjutin (ven. Фёдор Анатольевич Тютин, s. 19. heinäkuuta 1983 Iževsk, Udmurtian ASNT, Neuvostoliitto) on uransa lopettanut venäläinen jääkiekkoilija, pelipaikaltaan puolustaja. Tjutin edusti uransa aikana New York Rangersia, Columbus Blue Jacketsia ja Colorado Avalanchea.
Ura

Tjutin aloitti uransa Metallurg Novokuznetskin kakkosjoukkueessa kaudella 1998–1999. Pelattuaan myös Ižstal Iževskissä hän nousi korkeimmalle sarjatasolle Venäjän superliigaan kaudella 2000–2001 SKA Pietarin riveissä.
New York Rangers varasi Tjutinin NHL:ään vuonna 2001, minkä myötä hän siirtyi kaudeksi 2001–2002 OHL-junioriliigan Guelph Stormiin, jossa hän teki 53 ottelussa puolustajalle erinomaiset 19 + 40 = 59 pistettä. Seuraavaksi kaudeksi hän palasi Venäjälle, ja pelasi SKA Pietarin lisäksi Ak Bars Kazanissa. Rangersin organisaatiossa Tjutin aloitti kaudella 2003–2004 AHL-farmijoukkue Hartford Wolf Packin kanssa ennen NHL-debyyttiään 12. helmikuuta 2004 ottelussa Philadelphia Flyersiä vastaan.
Kaudella 2004–2005 Tjutin palasi toistamiseen SKA Pietariin NHL-kauden peruunnuttua työsulun vuoksi. NHL-pelien jatkuttua Tjutin kuului kolmen kauden ajan Rangersin runkomiehistöön kunnes heinäkuussa 2008 hän ja Christian Bäckman siirtyivät Columbus Blue Jacketsiin vaihdossa Nikolai Žerdeviin ja Dan Fritscheen.
Venäjän maajoukkueissa Tjutin on saavuttanut nuorten maailmanmestaruuden vuosina 2002 ja 2003 sekä maailmanmestaruuden vuonna 2008.
Saavutukset

Nuorten maailmanmestaruus: 2002, 2003
Maailmanmestaruus: 2008
Aiheesta muualla

Fjoror Tjutin Columbus Blue Jacketsin sivustolla (englanniksi)
Fjodor Tjutin Eurohockey.com. (englanniksi)
Firestorm (sarjakuvahahmo)

Firestorm on usean fiktiivisen supersankarin käyttämä nimi yhdysvaltalaisissa sarjakuvissa, jotka on julkaissut DC Comics. Firestormin ensimmäinen muoto oli Ronnie Raymondin ja Martin Steinin yhdistelmä. Firestorm esiintyi ensimmäisen kerran Firestorm the Nuclear Man #1 tarinassa maaliskuussa 1978 ja hänet loivat Gerry Conway ja Al Milgrom. Hahmo on tullut tunnetuksi Oikeuden Puolustajien jäsenenä. Hahmo seikkaili omassa nimikkolehdessään, jota julkaistiin vuosina 1978-1990 ja myöhemmin vuosina 2004-2007 ja 2011-2013.
Muissa medioissa > Animaatio

Ronnie Raymondin ja Martin Steinin versio Firestormista esiintyi Superystävät animaatiosarjassa, jossa häntä ääninäyttelivät Mark L. Taylor ja Olan Soule.
Ronnie Raymondin ja Jason Ruschin versio Firestormista esiintyi Batman: The Brave and the Bold animaatiosarjassa, jossa häntä ääninäyttelivät Bill Fagerbakke ja Tyler James Williams. Tämä versio hahmosta on lukion valmentaja, joka fuusioitui lukio-oppilaan Jason Ruschin kanssa ja josta tuli Firestorm altistuttuaan Doctor Double X:n ahdetulle ydinenergialle.
Ronnie Raymondin ja Martin Steinin versio Firestormista esiintyi Justice League Action animaatiosarjassa, jossa häntä ääninäyttelivät P. J. Byrne ja Stephen Tobolowsky. Sarjassa Firestorm on Oikeuden Puolustajien jäsen ja hänellä on läheinen suhde Stargirlin kanssa.
Jason Ruschin versio Firestormista esiintyi animaatioelokuvassa Justice League: Crisis on Two Earths, jossa häntä ääninäytteli Cedric Yarbrough.
Jason Ruschin versio Firestormista esiintyi animaatioelokuvassa Lego DC Comics Super Heroes: The Flash, jossa häntä ääninäytteli Phil LaMarr.
Muissa medioissa > Televisiossa

Firestorm esiintyi vuoden 2014 The Flash televisiosarjassa, jossa Ronnie Raymondia esitti Robbie Amell, Martin Steinia esitti Victor Garber, Jason Ruschia esitti Luc Roderique ja toista Firestormia Jefferson "Jax" Jacksonia esitti Franz Drameh. Tämä versio hahmosta on Caitlin Snow'n sulhanen ja S.T.A.R. Labsin insinööri, joka altistui pimeän aineen energialle keskellä Harrison Wellsin hiukkaskiihdyttimen räjähdystä ja jonka oletettiin kuolleen, mutta joka itse asiassa fuusioitui Martin Steinin ja F.I.R.E.S.T.O.R.M. matriisin kanssa. Myöhemmin Ronnie Raymondin kuoleman jälkeen ja Martin Steinin F.I.R.E.S.T.O.R.M. Matriisin muututtua epävakaaksi, Salama ja hänen liittolaisensa löytävät ja värväävät Jaxin pelastaakseen Steinin ja tullakseen uudeksi Firestormiksi, sillä hiukkaskiihdytin vaikutti kaikkiin kolmeen samalla tavalla. Alkuperäisestä epäröinnistä huolimatta Jax yhdistää voimansa Steinin kanssa ja yhdessä he lähtevät Central Citystä hiomaan voimiaan. Jackson ja Stein esiintyivät myös Legends of Tomorrow televisiosarjassa, jossa Garber ja Drameh uusivat roolinsa.
Muissa medioissa > Videopelit

Ronnie Raymondin ja Martin Steinin versio Firestormista esiintyy pelattavana hahmona pelissä Lego Batman 3: Beyond Gotham. Pelissä hahmon äänenä toimii Nolan North.
Jason Ruschin ja Martin Steinin versio Firestormista esiintyy pelattavana hahmona Injustice 2 -pelissä, jossa hahmoa ääninäyttelevät Ogie Banks ja Fred Tatasciore.
Jason Ruschin ja Martin Steinin versio Firestormista esiintyy pelattavana hahmona Lego DC Super-Villains -pelissä.
Georg Adolf Demmler

Pauline Soltau: Georg Adolph Demmler, 1873.
Georg Adolf Demmler (1804–1886) oli saksalainen arkkitehti. Hän opiskeli Berliinissä. Hän astui varsin nuorena 1824 Mecklenburgin suuriruhtinaskunnan palvelukseen ja oli tehtävässä vuoteen 1851 saakka.
Schwerinin linna
Schwerinin kaupunkiin Demmler suunnitteli, yleensä Karl Friedrich Schinkelin klassista tyyliä noudattaen, teatterin, raatihuoneen, arsenaalin ja hallintorakennukset. Poikkeuksen tekee suurherttuallinen linna, jonka Wallensteinin aikaiset jäännökset oli tarkoitus kuorruttaa ranskalaisen renessanssin muodoin. Vuosien 1848–1850 poliittisiin levottomuuksiin sekaantunut Demmler menetti virkansa ja eläkkeensä eikä itse päässyt toteuttamaan linnan pohjasuunnitelmia, vaan sen toteuttivat Friedrich August Stüler ja Heinrich Strack, jotka tekivät suunnitelmiin suuria muutoksia. Demmlerin töitä oli kuitenkin Schwerinin uusi kaupunginteatteri (1875), joka paloi 1882.
Aiheesta muualla

Kuvia tai muita tiedostoja aiheesta Georg Adolf Demmler Wikimedia Commonsissa
Demmler, Georg Adolf, Nordisk familjebok (ruotsiksi)
Firepower

| Firepower Judas Priest |
| --- | --- | --- |

Studioalbumin tiedot
 Äänitetty : maalis–kesäkuu 2017
 Julkaistu: 9. maaliskuuta 2018
 Tuottaja(t): Tom Allom & Andy Sneap
 Tyylilaji: heavy metal
 Levy-yhtiö: Epic
Listasijoitukset
  Suomen virallinen lista: 2.    Fyysinen albumilista: 1.
Judas Priestin muut julkaisut
| Redeemer of Souls 2014 | Firepower 2018 | Invincible Shield 2024 |
Singlet albumilta Firepower
 ”Lightning Strike” Julkaistu: 5. tammikuuta 2018  ”Firepower / Breaking the Law” Julkaistu: 14. helmikuuta 2018  ”Never the Heroes” Julkaistu: 2. maaliskuuta 2018
Firepower on brittiläisen heavy metal -yhtye Judas Priestin kahdeksastoista studioalbumi, joka julkaistiin 9. maaliskuuta 2018. Se on ensimmäinen albumi sitten vuoden 1988 albumin Ram It Down, jolla tuottajana toimii Tom Allom, ja ensimmäinen, jolla mukana on myös Andy Sneap. Albumin julkaisua seuraa Pohjois-Amerikan kiertue.
Kappaleet

Kaikki kappaleet säv. ja san. Glenn Tipton, Rob Halford & Richie Faulkner.
|  |
| --- | --- | --- | --- | --- | --- | --- | --- | --- | --- |
| Nro | Nimi | Kesto |  |  |  |  |  |  |  |
| 1. | Firepower | 3.27 |  |  |  |  |  |  |  |
| 2. | Lightning Strike | 3.29 |  |  |  |  |  |  |  |
| 3. | Evil Never Dies | 4.23 |  |  |  |  |  |  |  |
| 4. | Never the Heroes | 4.23 |  |  |  |  |  |  |  |
| 5. | Necromancer | 3.33 |  |  |  |  |  |  |  |
| 6. | Children of the Sun | 4.00 |  |  |  |  |  |  |  |
| 7. | Guardians | 1.06 |  |  |  |  |  |  |  |
| 8. | Rising from Ruins | 5.23 |  |  |  |  |  |  |  |
| 9. | Flame Thrower | 4.34 |  |  |  |  |  |  |  |
| 10. | Spectre | 4.25 |  |  |  |  |  |  |  |
| 11. | Traitors Gate | 5.43 |  |  |  |  |  |  |  |
| 12. | No Surrender | 2.53 |  |  |  |  |  |  |  |
| 13. | Lone Wolf | 5.09 |  |  |  |  |  |  |  |
| 14. | Sea of Red | 5.51 |  |  |  |  |  |  |  |
Kokoonpano

| --- | --- |
 Yhtye Rob Halford – laulu  Glenn Tipton – kitara  Richie Faulkner – kitara  Ian Hill – basso  Scott Travis – rummut :  Tuotanto Tom Allom – tuotanto  Andy Sneap – tuotanto  Mike Exeter – äänittäjä  Claudio Bergamin – kuvitus
Arvostelut

Imperiumi: 8½/10
Kaaoszine: 8½/10
Keskisuomalainen: 3/5
Metalliluola: 8/10
Soundi:
Aiheesta muualla

Firepower Discogsissa. (englanniksi)
Albumi Firepower Encyclopaedia Metallum -sivustolla (englanniksi)
Judas Priest
| --- | --- |
Studioalbumit:   Rocka Rolla  Sad Wings of Destiny  Sin After Sin  Stained Class  Killing Machine  British Steel  Point of Entry  Screaming for Vengeance  Defenders of the Faith  Turbo  Ram It Down  Painkiller  Jugulator  Demolition  Angel of Retribution  Nostradamus  Redeemer of Souls  Firepower  Invincible Shield 
Konserttitallenteet:   Unleashed in the East  Priest...Live!  Live in London  ’98 Live Meltdown  A Touch of Evil: Live  British Steel - 30th Anniversary - Live  Battle cry    
Kokoelmat:   The Best of Judas Priest  Hero, Hero  The Collection (Judas Priest)  Genocide  Metal Works ’73–’93  Prisoners of Pain  The Best of Judas Priest: Living After Midnight  Metalogy  The Essential Judas Priest  Single Cuts  The Chosen Few  The Complete Albums Collection 
Videografia:   Live Vengeance ’82  Fuel for Life  Priest...Live!  Metal Works ’73–’93  British Steel  Live in London  Electric Eye  Rising in the East  Live Vengeance ’82  British Steel - 30th Anniversary DVD  Epitaph  Battle cry
Georgian provinssi

Georgian provinssi (engl. Province of Georgia) (myös Georgian siirtokunta) oli yksi Brittiläisen Amerikan eteläisistä siirtokunnista. Se oli viimeinen kolmestatoista siirtokunnasta, jota Ison-Britannian kuningaskunta perusti Pohjois-Amerikassa. Siirtokunnat perustivat myöhemmin Yhdysvallat.
Käännös suomeksi
Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista. 
Alkuperäinen artikkeli: en:Province of Georgia
George Paget Thomson

| George Paget Thomson |
| --- | --- |

Henkilötiedot
Syntynyt: 3. maaliskuuta 1892 Cambridge, Yhdistynyt kuningaskunta
Kuollut: 10. syyskuuta 1975 (83 vuotta) Cambridge, Yhdistynyt kuningaskunta
Kansalaisuus:   Britti
Koulutus ja ura
Tutkinnot:  Cambridgen yliopisto
Väitöstyön ohjaaja:  John Strutt 
Instituutti:  Aberdeenin yliopisto Cambridgen yliopisto Imperial College London
Tutkimusalue:  Fysiikka
Tunnetut työt:  Elektronidiffraktio
Palkinnot:   Nobelin fysiikanpalkinto (1937)
George Paget Thomson (3. maaliskuuta 1892 – 10. syyskuuta 1975) oli englantilainen fyysikko. Hänelle myönnettiin Nobelin fysiikanpalkinto 1937 elektronidiffraktion keksimisestä. Hän jakoi palkinnon Clinton Joseph Davissonin kanssa, joka oli keksinyt saman ilmiön eri menetelmin.
Thomson oli Nobel-palkitun englantilaisen fyysikon J. J. Thomsonin poika. Hän opiskeli Trinity Collegessa Cambridgen yliopistossa matematiikkaa ja fysiikkaa. Thomson ehti tehdä isänsä kanssa tutkimusta vuoden ennen kuin ensimmäinen maailmansota syttyi ja hän joutui lähtemään rintamalle. Sodan jälkeen hän tutki elektronien kulkeutumista ohuiden metallikalvojen läpi havaiten elektronidiffraktioilmiön. Hän osoitti kokeellisesti, että elektronit voivat käyttäytyä aaltojen tavoin ja diffraktoitua. Samaan aikaan Clinton Joseph Davisson havaitsi saman ilmiön eri menetelmin. Elektronidiffraktio on nykyään merkittävä menetelmä ohuiden kalvojen ja pintojen kiderakenteen tutkimuksessa.
Vuonna 1924 Thomson meni naimisiin Kathleen Buchananin kanssa ja heille syntyi kaksi poikaa ja kaksi tytärtä. Hänet aateloitiin 1943.
Aiheesta muualla

Nobelprize.org George Paget Thomsonin elämäkerta (englanniksi)
Georgian sisällissota

Georgian sisällissota käytiin Georgiassa Neuvostoliiton hajoamisen jälkeen 1990-luvun alkupuolella. Siihen kuului neljä osittain samanaikaista osaa: konfliktit itsenäisyyttä tavoittelevissa Abhasiassa (1992–1993) ja Etelä-Ossetiassa (1988–1992), sotilasvallankaappaus vuoden 1991 lopussa ja siinä syrjäytetyn Zviad Gamsakhurdian nousu takaisin valtaan vuonna 1993.
Levottomuudet Abhasiassa ja Etelä-Ossetiassa alkoivat jo ennen Georgian itsenäistymistä. Vuonna 1989 Neuvostoliitto lähetti rauhanturvaajia Etelä-Ossetiaan hillitsemään georgialaisten ja osseettien välisiä kahakoita. Etelä-Ossetian sota (1991–1992) päättyi siihen, että Etelä-Ossetia käytännössä irtautui Georgian keskushallinnosta. Gamsakhurdian kausi Georgian johtajana kuitenkin päättyi 1993. Vuonna 1994 Georgia solmi Abhasian kanssa tulitauon, johon sisällissodan katsotaan päättyneen. Vuonna 2001 ne solmivat hyökkäämättömyyssopimuksen.
Georg Adolf Suckow

Georg Adolf Suckow (28. tammikuuta 1751 Jena – 13. maaliskuuta 1813 Heidelberg) oli saksalainen lääkäri, kemisti, mineralogi, kaivosinsinööri ja luonnontieteilijä.
Suckowin kuvailema fidžinluri.
Suckow toimi lääketieteen, kemian ja luonnonhistorian professorina Heidelbergin yliopistossa. Hän kirjoitti useita teoksia eri tieteenaloilta. Vuodesta 1808 alkaen hän oli Baijerin tiedeakatemian jäsen. Hänen puolisonsa oli Regina Elisabetha Meißner, ja heillä oli kaksi poikaa, joista Friedrich Wilhelm Ludwig Suckow oli myös luonnontieteilijä.
Suckow kuvaili ja nimesi linnuista fidžinlurin (Phigys solitarius).
Teoksia

Von dem Nutzen der Chymie zum Behuf des bürgerlichen Lebens, und der Oekonomie. Nebst Ankündigung der Lesestunden des Sommers halben Jahres 1775 bei der kurfürstlichen oekonomischen Schule zu Lautern, von G.A. Suckow, der A.D. Professor der theoretischen Wissenschaften, und beständigen Sekretair der Kurfürstlichen oekonomischen Gesellschaft. Mannheim/Lautern (1775)
Oekonomische Botanik. (1777)
Versuche über die Wirkungen verschiedener Luftarten auf die Vegetation. (1782)
Diagnose der Pflanzengattungen. (1792)
Gagran piiri

Gagran piiri (abhasiaksi Гагра араион) on yksi seitsemästä Abhasian tasavallan hallinnollisesta piiristä. Gagran piirin väkiluku on vain 37 002. Gagran piiri sijaitsee Abhasian tasavallan koillisosassa rajoittuen Venäjän federaation Krasnodarin aluepiiriin ja Abhasian tasavallassa Gudautan piiriin.
Kaupungit

Gagran piiri ympäröi piiritasoista Gagran kaupunkia (abhasiaksi Гагра; Gagra), jonka väkiluku on ollut Neuvostoliiton väestönlaskennassa 1989 77 709. Gagran piirin toinen piiritasoinen kaupunki on Pitsunda (abhaksiaksi Пиҵунда) .
Kaupunkityyppiset kylät

Kaupunkityyppisiä kyliä ovat Gjatšrypš (abhasiaksi Гьачрыҧшь) ja Tandrypš (abhasiaksi Цандрыҧшь).
Kylät

Piirissä on myös suurehko Gagran piiriin hallintoon elimellisesti ilman itsenäistä paikallishalinnolista asemaa kuuluva kylä Bzypta.
Muut kaupunkityyppiset kylät tai kylät

Alahazy (abhasiaksi Алаҳаӡы)
Amzara (abhasiaksi Амзара)
Babrypsta (abhasiaksi Баҕрыпсҭа)
Bzyp (abhasiaksi Бзыҧ)
Lzaa (abhasiaksi Лӡаа)
Mahadyr (abhasiaksi Маҳадыр)
Mkjalryptš (abhasiaksi Мқьалрыҧшь)
Pshahara (abhasiaksi  Ҧсахара)
Hatšpsy (abhasiaksi Ҳашҧсы)
Hytšeha (abhasiaksi Хышәҳа)
| 0 | 1 | 2 |
| --- | --- | --- |
|  | Gagran piiri |  |
|  | Hallinnollinen keskus: Gagra  Kaupungit: Gagra | Pitsunda   Kaupunkityyppiset kylät: Gjatšrypš | Tandrypš   Kylät: Bzypta  Kaupunkityyppiset kylät tai tavalliset kylät: Alahazy | Amzara | Babrypsta | Bzyp | Lzaa | Mahadyr | Mkjalryptš | Pshahara | Hatšpsy | Hytšeha |  |
alustava luonnos
Abhasian tasavallan hallinnolliset alueet
Piirin tasoiset kaupungit: Suhumi
Piirit: Gagra | Gali | Gudauta | Gulpripshi | Otšamtšire | Suhumi | Tkvartšeli
Georgian sosialistisen neuvostotasavallan lippu

Georgian sosialistisen neuvostotasavallan lippu 1951–1990
Georgian sosialistisen neuvostotasavallan lippu oli Georgian sosialistisen neuvostotasavallan tunnus. Se otettiin käyttöön 11. huhtikuuta 1951. Lipun mittasuhteet ovat 1:2. Lipussa on tyypilliset kommunismin symbolit sirppi ja vasara ja tähti. Lipun erotti kaikista muista neuvostotasavaltojen lipuista se, että siinä sirppi ja vasara -kuvio ei ollut keltainen, vaan punainen vaaleansinisellä pohjalla. Tässä on havaittavissa georgialaisten pyrkimys luoda itselleen omaleimaiset symbolit, jotka erottivat Georgian muista neuvostotasavalloista. Georgian neuvostotasavallan lippu oli Neuvostoliiton lippulain mukainen, koska se määräsi vain, että neuvostotasavaltojen lipuissa on oltava sirppi ja vasara -kuvio, mutta ei sen väriä. Kuvion sinisen värin sanottiin symboloivan sinistä taivasta, kun taas sininen palkki symboloi sinistä Mustaamerta. Lisäksi määrättiin, että lipun päävärin on oltava punainen.
Tästä lipusta luovuttiin vuonna 1990 Georgian itsenäistyttyä ja tilalle tuli uusi ei-kommunistinen lippu.
Gilbert-skeema

Gilbert-skeema on James Joycen vuonna 1921 ystävälleen Stuart Gilbertille kirjoittama Odysseusta käsittelevä taulukko, joka auttaa ymmärtämään teoksen rakennetta paremmin. Gilbert julkaisi skeeman myöhemmin kirjassaan James Joyce's "Ulysses" (1930).
Skeema on jaettu kahteen osaan luettavuuden helpottamiseksi.
| nimi | tapahtumapaikka | kellonaika | elin | väri | symboli |
| --- | --- | --- | --- | --- | --- |
| Telemakhos | torni | 8 | - | valkoinen / kulta | perijä |
| Nestor | koulu | 10 | - | ruskea | hevonen |
| Proteus | ranta | 11 | - | vihreä | vuorovesi |
| Kalypso | talo | 8 | munuainen | oranssi | nymfi |
| Lootuksensyöjät | kylpylä | 10 | sukupuolielimet | - | ehtoollinen |
| Hades | hautausmaa | 11 | sydän | valkoinen / musta | hautausmaan vartija |
| Aiolos | sanomalehtitalo | 12 | keuhkot | punainen | päätoimittaja |
| Laistrygonit | lounas | 13 | ruokatorvi | - | konstaapelit |
| Skylla ja Kharybdis | kirjasto | 14 | aivot | - | Stratford / Lontoo |
| Loukkurit | kadut | 15 | veri | - | kaupunkilaiset |
| Seireenit | konserttisali | 16 | korva | - | tarjoilijattaret |
| Kyklooppi | kapakka | 17 | lihakset | - | feeniläinen |
| Nausikaa | kalliot | 20 | silmä, nenä | harmaa / sininen | neitsyt |
| Helioksen karja | sairaala | 22 | kohtu | valkoinen | äidit |
| Kirke | bordelli | 24 | jalat | - | huora |
| Eumaios | katos | 1 | hermot | - | merimiehet |
| Ithaka | koti | 2 | luuranko | - | komeetat |
| Penelope | vuode | - | liha | - | maa |
| nimi | tiede / taide | tekniikka |
| --- | --- | --- |
| Telemakhos | teologia | kertomus (nuori) |
| Nestor | historia | katekismus (henkilökohtainen) |
| Proteus | kielitiede | monologi (mies) |
| Kalypso | taloustiede | kertomus (aikuinen) |
| Lootuksensyöjät | kasvitiede / kemia | narsismi |
| Hades | uskonto | incubismi |
| Aiolos | retoriikka | enthymeme |
| Laistrygonit | arkkitehtuuri | peristaltiikka |
| Skylla ja Kharybdis | kirjallisuus | dialektiikka |
| Loukkurit | mekaniikka | labyrintti |
| Seireenit | musiikki | fuga per canonem |
| Kyklooppi | politiikka | gigantismi |
| Nausikaa | maalaustaide | paisuminen / supistuminen |
| Helioksen karja | lääketiede | sikiönkehitys |
| Kirke | taikuus | hallusinaatio |
| Eumaios | merenkulku | kertomus (vanha) |
| Ithaka | tiede | katekismus (ei henkilökohtainen) |
| Penelope | - | monologi (nainen) |